Diari Oficial de la Generalitat Valenciana


Sumari del DOGV 4900, del 10-12-2004 (2004/12025)

RESOLUCIÓ de 9 de novembre de 2004 de la Universitat d'Alacant, per la qual es convoquen proves selectives per a l'ingrés en l'escala auxiliar d'aquesta universitat. Referència D01/04.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4900

Data del DOGV
:   10-12-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/12513


Data del document
:   09-11-2004

Organisme emissor
:   Universitat d'Alacant

Tipus de document
:   Resolució

Descriptors 

:   * concurs administratiu
    * universitat
    * professió administrativa

RESOLUCIÓ de 9 de novembre de 2004 de la Universitat d'Alacant, per la qual es convoquen proves selectives per a l'ingrés en l'escala auxiliar d'aquesta universitat. Referència D01/04. [2004/X12014]
  
En compliment del que disposa l'Estatut d'aquesta Universitat, aprovat pel Decret 73/2004, de la Generalitat Valenciana, de 7 de maig (Diari Oficial de la Generalitat Valenciana del 18 de maig), i amb la finalitat d'atendre les necessitats de personal d'administració i serveis, aquesta Universitat, fent ús de les competències que li atribueixen l'article 2.2 e de la Llei Orgànica 6/2001, d'universitats, i el seu Estatut, acorda convocar proves selectives per a l'ingrés en l'escala auxiliar de la Universitat d'Alacant, segons aquestes bases:
  
1. Normes generals
  
1.1. Es convoquen proves selectives per a proveir 105 places de l'escala auxiliar (referència D01/04), pel sistema general d'accés lliure, per a ocupar llocs d'administració general.
  
1.1.1. D'aquest total de places, se'n reservarà un 5% per a ser cobert per persones amb discapacitat que tinguen un grau de minusvalidesa igual o superior al 33%, d'acord amb la Llei 53/2003, de 10 de desembre, sobre ocupació pública de discapacitats, que modifica la disposició addicional dinovena de la Llei 30/1984, de 2 d'agost, de mesures per a la reforma de la funció pública. Aquesta quota de reserva és de 6 places.
  
1.1.2. Les places reservades a personal amb minusvalidesa que no siguen proveïdes s'acumularan a la quota general.
  
1.2. Els aspirants només podran participar en una de les dues quotes del sistema general d'accés lliure.
  
1.3. A aquesta convocatòria s'aplicaran la Llei Orgànica 6/2001, d'universitats, el text refós de la Llei de funció pública valenciana, aprovat pel Decret Legislatiu de 24 d'octubre de 1995, el Decret 33/1999, de 9 de març, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de funció pública valenciana, el Decret 73/2004, de 7 de maig, del Consell de la Generalitat, que aprova l'Estatut de la Universitat d'Alacant (DOGV de 18 de maig) i la resta de normativa d'aplicació general.
  
1.4. El procediment de selecció dels aspirants serà el de concurs oposició. La fase d'oposició estarà formada pels exercicis següents:
  
Primer exercici. De caràcter obligatori i eliminatori, consistirà en la realització d'un qüestionari amb 4 respostes alternatives en cada pregunta, en què caldrà respondre preguntes relacionades amb la part I del programa (annex I). Constarà, com a màxim, de 150 preguntes, i la durada serà, com a màxim, de 120 minuts. Es valorarà de 0 a 20 punts. Cada resposta errònia tindrà una penalització d'un terç sobre les correctes, i les respostes en blanc no penalitzaran.
  
Per a superar aquest exercici serà necessari arribar a la puntuació mínima d'encerts nets que determine el tribunal.
  
Segon exercici. Exercici pràctic de caràcter obligatori i eliminatori. Consistirà en una prova d'ús d'ordinador dirigida a avaluar la capacitat dels aspirants per a la utilització en un entorn Windows XP de les aplicacions del paquet Office XP (Word, Excel i Access), d'acord amb la part II del temari de l'annex I.
  
Sobre els plantejament d'aquesta prova pràctica s'haurà de contestar per escrit un qüestionari, com a màxim de 85 preguntes, amb quatre respostes alternatives en cada pregunta.
  
Cada resposta errònia tindrà una penalització d'un terç sobre les correctes, i les respostes en blanc no penalitzaran.
  
La durada serà, com a màxim, de 120 minuts.
  
Es valorarà de 0 a 10 punts. Per a superar aquest exercici serà necessari arribar a la puntuació mínima d'encerts nets que determine el tribunal, en les condicions que establisca.
  
Tercer exercici. De caràcter obligatori i no eliminatori, consistirà en dues fases:
  
Primera fase: Exercici de coneixements d'anglès, francès o alemany, a elecció dels aspirants. Consistirà en un qüestionari amb quatre respostes alternatives en cada pregunta, prenent com a nivell orientatiu el corresponent al del segon curs de l'Escola Oficial d'Idiomes, i que estarà dirigit a avaluar el domini del sistema lingüístic: ortografia, morfologia, sintaxi i lèxic. Es valorarà de 0 a 2 punts.
  
Segona fase: Exercici de coneixement de valencià a nivell elemental. Consistirà en un qüestionari amb quatre respostes alternatives en cada pregunta dirigit a avaluar el domini del sistema lingüístic: ortografia, morfologia, sintaxi i lèxic. Es valorarà de 0 a 4 punts.
  
1.5. La qualificació resultant de la totalitat dels exercicis estarà determinada per la suma de puntuacions obtingudes en cadascun.
  
Amb el resultat de l'últim exercici de la fase d'oposició, el tribunal publicarà la relació d'aspirants que, per haver superat tots els exercicis eliminatoris, han de passar a la fase de concurs, i els emplaçarà perquè, en el termini de deu dies hàbils comptadors a partir de l'endemà de la publicació de les qualificacions, presenten instància amb la relació de mèrits que s'han de valorar previstos en la base 1.6 i la documentació acreditativa d'aquests, bé amb la còpia simple si es tracta de documentació expedida per la Universitat d'Alacant, bé amb còpies autenticades notarialment o administrativament a través del acarament si es tracta de documentació expedida per un organisme diferent d'aquesta Universitat. La documentació haurà de ser presentada en el Registre General de la Universitat d'Alacant, en els seus registres auxiliars o en qualsevol de les formes que estableix l'article 38.4 de la Llei 30/1992, de 26 de novembre (BOE del 27 de novembre), de règim jurídic de les administracions públiques i del procediment administratiu comú.
  
No seran valorats els mèrits que no es troben suficientment acreditats ni s'admetrà la documentació presentada fora de termini.
  
1.6. Fase de concurs. Es valoraran, d'acord amb el que estableix la base anterior, els mèrits acreditats pels aspirants que hagen superat la fase d'oposició. Només podran ser considerats aquells mèrits obtinguts fins a la data en què acabe el termini de presentació de sol·licituds d'admissió a les proves selectives d'aquesta convocatòria.
  
El concurs, que no tindrà caràcter eliminatori, farà referència a aptituds, coneixements i experiència dels candidats d'acord amb el barem següent:
  
Titulació: 1 punt per tenir titulació superior a l'exigida per a l'ingrés en l'escala corresponent a aquesta convocatòria.
  
Experiència: 10 punts com a màxim (s'hi inclou l'exercici de llocs de treball de gestor, auxiliar de serveis, auxiliar de serveis bibliogràfics, ordenança i ordenança de biblioteca), a raó de:
  
0,16 punts per cada mes complet de servei en llocs amb funcions afins en la Universitat d'Alacant.
  
0,08 punts per cada mes complet de servei en llocs afins en l'administració territorial (estatal, autonòmica i local) o entitats públiques, que es regisquen essencialment pel dret públic administratiu, amb excepció de la Universitat d'Alacant. La documentació expedida pel l'òrgan competent, responsable de la gestió de personal de l'organisme corresponent, ha de contenir el temps de serveis prestats, per a quin organisme, en quin lloc i amb quines funcions s'han prestat. Fins a un màxim de 3 punts.
  
Superació d'exercicis: 3 punts com a màxim. Els exercicis de caràcter eliminatori superats en els tres processos selectius immediats anteriors convocats per aquesta Universitat per a l'ingrés en la mateixa escala seran valorats a raó de 0,5 punts cadascun.
  
1.7. Després que haja acabat el termini de presentació de documentació establit en la base 1.5, el tribunal publicarà en el tauler d'anuncis de l'edifici de Rectorat la llista provisional de valoracions de la fase de concurs i concedirà un termini de deu dies hàbils, comptadors a partir de l'endemà de la publicació d'aquesta llista, perquè els interessats facen les reclamacions i les esmenes que consideren pertinents en relació amb la seua baremació.
  
1.8. En haver estat resoltes les possibles al·legacions i esmenes, el tribunal dictarà una resolució en què fixarà la relació definitiva d'aspirants que hagen superat el procés selectiu, els quals seran proposats per a ser nomenats funcionaris.
  
Per a confeccionar aquesta relació se sumaran les qualificacions obtingudes per cada aspirant en la fase d'oposició i en la fase de concurs. A continuació s'ordenaran de major a menor puntuació, i la relació serà interrompuda quan el nombre d'aspirants coincidisca amb el nombre de places convocades, sense que en cap cas puga contenir-ne un nombre superior.
  
En cas d'empat entre aspirants, l'ordre s'establirà segons la major puntuació obtinguda per cada aspirant en el segon exercici; en segon lloc, si es manté l'empat, caldrà atenir-se a la major puntuació obtinguda per cada aspirant en el primer exercici. Si continua l'empat, caldrà atenir-se a la major puntuació en la fase de concurs. En última instància, l'ordre serà establit mitjançant sorteig públic.
  
En el cas que el nombre d'aspirants aprovats siga inferior al de places convocades, les que sobren seran declarades desertes.
  
1.9. Les proves selectives començaran a partir del dia 1 de maig de 2005.
  
2. Requisits dels candidats
  
2.1. Per a ser admesos a la realització de les proves selectives, els aspirants hauran de reunir els requisits següents:
  
2.1.1. Ser espanyol o nacional d'un dels estats membres de la Unió Europea o nacional d'aquells estats als quals, en virtut de tractats internacionals fets per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta està definida en el tractat constitutiu de la Comunitat Europea. També podran participar-hi el cònjuge, els descendents i els descendents del cònjuge dels espanyols i dels nacionals d'altres estats membres de la Unió Europea que siguen menors de vint-i-un anys o majors d'aquesta edat que visquen a càrrec seu, sempre que no estiguen separats de dret. Aquest últim benefici serà igualment aplicable a familiars de nacionals d'altres estats quan ho prevegen els tractats internacionals fets per la Comunitat Europea i ratificats per Espanya.
  
2.1.2. Tenir complits els divuit anys i no haver arribat a l'edat de jubilació.
  
2.1.3. Tenir o estar en condicions d'obtenir, abans que acabe el termini de presentació de sol·licituds, el títol de graduat escolar, graduat en ESO, formació professional de primer grau o equivalent. En el cas de titulacions obtingudes a l'estranger, caldrà tenir la credencial que n'acredite l'homologació.
  
2.1.4. No tenir cap malaltia o discapacitació que impedisca l'exercici de les funcions públiques.
  
2.1.5. No haver estat separat mitjançant expedient disciplinari del servei de qualsevol administració o lloc de treball públic ni estar inhabilitat penalment per a l'exercici de funcions públiques. En el cas d'aspirants que no tinguen la nacionalitat espanyola, igualment, no estar sotmesos a sanció disciplinària o condemna penal que els impedisca, al seu estat, l'accés a la funció pública.
  
2.2. A més a més, per a participar en el torn de discapacitats caldrà tenir un grau de discapacitació igual o superior al 33%.
  
2.3. Caldrà complir tots els requisits enumerats en les bases 2.1 i 2.2 en el dia d'acabament del termini de presentació de sol·licituds i mantenir-los fins al moment de la presa de possessió com a funcionari de carrera.
  
3. Sol·licituds
  
3.1. Els qui vulguen prendre part en aquestes proves selectives hauran de fer-ho constar en una instància que els serà facilitada gratuïtament en el Registre General de la Universitat (edifici de Rectorat) i que figura com a annex IV en aquesta convocatòria.
  
3.2. Les sol·licituds hauran de ser presentades en el Registre General de la Universitat, en els seus registres auxiliars o en qualsevol de les formes que estableix l'article 38.4 de la Llei 30/1992, de 26 de novembre, en el termini de 20 dies hàbils, comptadors a partir de l'endemà de la publicació de l'extracte de la convocatòria en el Boletín Oficial del Estado, on apareixerà la data de publicació d'aquesta en el Diari Oficial de la Generalitat Valenciana. sol·licituds podran ser presentades de les maneres que estableix l'article 38.4 de la Llei 30/1992, de 26 de novembre.
  
3.2.1. Les sol·licituds hauran d'acompanyar-se de:
  
a) Fotocòpia del DNI. Els aspirants que no tinguen la nacionalitat espanyola i tinguen dret a participar-hi hauran de presentar una fotocòpia del document que n'acredite la nacionalitat i, si escau, els documents que acrediten el vincle de parentiu i el fet de viure o estar a càrrec del nacional d'un altre estat amb qui tenen aquest vincle. Així mateix, hauran de presentar una declaració d'aquest en què s'indique que no està separat de dret del seu cònjuge i, si escau, que l'aspirant viu o està a càrrec seu.
  
b) Comprovant bancari d'haver abonat els drets d'examen, establits en 7,05 €, i on es farà constar el nom i cognoms i la referència de la convocatòria (D01/04). Aquests drets d'examen s'hauran d'ingressar en el compte corrent 00540004-64, dígit de control 11, de la CAM (2090), oficina 3191, del campus de Sant Vicent del Raspeig (encara que es podrà fer l'ingrés a través d'altres oficines bancàries).
  
3.2.2. Segons el que estableix l'article 33 bis de la Llei 12/1997, de 23 de desembre, de taxes de la Generalitat Valenciana, redactat en conformitat amb la Llei 9/1999, de 30 de desembre, estan exempts del pagament de la taxa que estableix el paràgraf anterior els aspirants amb una discapacitat igual o superior al 33%. Aquests aspirants hauran de presentar certificació de la Conselleria de Benestar Social o òrgans competents d'altres administracions públiques, que acredite minusvalidesa igual o superior al 33%.
  
3.2.3. Estaran exemptes del pagament les persones que figuren com a demandants d'ocupació durant el termini, almenys, d'un mes anterior a la data de la convocatòria. Per a disposar de l'exempció serà requisit que no hagueren rebutjat, en el termini de què es tracte, oferta d'ocupació adequada ni s'hagueren negat a participar-hi, excepte causa justificada, en accions de promoció, formació o reconversió professionals i que, així mateix, no tinguen rendes superiors, en còmput mensual, al salari mínim interprofessional. L'acreditació relativa a la condició de demandant d'ocupació, amb els requisits previstos en la llei, se sol·licitarà en l'oficina corresponent de l'Institut Nacional d'Ocupació. Quant a les rendes, s'acreditaran amb una declaració escrita del sol·licitant. Els dos documents hauran adjuntar-se inexcusablement a la sol·licitud de participació en aquestes proves selectives (article 17 de la Llei 50/1998).
  
3.3. En cap cas el tràmit de pagament en l'oficina bancària no serà substitutiu de l'esmentat tràmit de presentació de la sol·licitud davant l'òrgan expressat anteriorment dins el termini i en la forma escaients.
  
3.4. L'aspirant haurà de seguir les instruccions següents en la formalització de la sol·licitud:
  
3.4.1. En el quadre de la sol·licitud destinat a «Forma d'accés», l'aspirant haurà de posar L o D, segons les instruccions de l'anvers de la instància.
  
3.4.2. Els aspirants hauran de fer constar l'idioma a què es refereix la primera fase del tercer exercici en el quadre A de l'epígraf ?Dades que cal consignar segons les bases de la convocatòria- de la sol·licitud.
  
3.4.3. Si els aspirants volen fer els exercicis del procés selectiu en valencià, hauran de fer-ho constar en el quadre B de l'epígraf ?Dades que cal consignar segons les bases de la convocatòria?, de la sol·licitud. Si no ho fan així, s'entendrà que opten per fer els exercicis en castellà.
  
3.4.4. Els aspirants que tinguen dret a l'exempció establida en la base 3.2 hauran de fer-ho constar en el quadre C de l'epígraf «Dades que cal consignar segons les bases de la convocatòria», de la sol·licitud.
  
3.4.5. Els aspirants amb minusvalidesa que vulguen sol·licitar adaptació de temps i mitjans per a la realització dels exercicis, hauran d'indicar-ho en la sol·licitud en el quadre número 5. En aquest cas, serà requisit acompanyar la instància amb el corresponent certificat acreditatiu de la minusvalidesa o discapacitat amb l'objectiu de fer efectiva, si escau, aquesta petició.
  
3.5. Els simples errors de fet que es puguen col·legir com a tals de la sol·licitud podran ser resolts en qualsevol moment, d'ofici o a petició de l'interessat.
  
3.6. Les dades de caràcter personal aportades pels aspirants quedaran incloses en els fitxers automatitzats de personal d'aquesta Universitat, la qual es compromet a no fer-ne un ús diferent dels que recull la Resolució de la Universitat d'Alacant, de 17 de desembre de 2002, que regula els fitxers automatitzats de dades de caràcter personal (DOGV de 15 de gener de 2003).
  
Així mateix, la Universitat d'Alacant informa sobre la possibilitat d'exercir els drets d'accés, rectificació, cancel·lació i, si escau, d'oposició que preveu l'art. 5 de la Llei Orgànica 15/1999, de 13 de desembre, de protecció de dades. Aquests drets hauran de ser exercits per escrit davant el gerent d'aquesta Universitat.
  
4. Admissió d'aspirants
  
4.1. En acabar el termini de presentació d'instàncies, el gerent de la Universitat d'Alacant dictarà una resolució que serà publicada en els taulers d'anuncis de l'edifici de Rectorat de la Universitat i en el Diari Oficial de la Generalitat Valenciana i que contindrà la relació provisional d'admesos i exclosos, amb indicació de la causa d'exclusió.
  
4.2. Els aspirants exclosos disposaran d'un termini de 10 dies hàbils, comptadors a partir de l'endemà de la publicació de la resolució en el Diari Oficial de la Generalitat Valenciana, per a poder resoldre el defecte que n'haja motivat l'exclusió.
  
4.3. En concloure aquest termini, es publicarà una resolució que, a més de declarar aprovada la relació definitiva d'admesos i exclosos, indicarà el lloc, la data i l'hora de començament del primer exercici, amb una antelació mínima de 15 dies hàbils. Aquesta resolució serà publicada en el tauler d'anuncis de l'edifici de Rectorat i en el Diari Oficial de la Generalitat Valenciana.
  
4.4. En qualsevol moment del procés selectiu, si el tribunal té coneixement que algun dels aspirants no reuneix la totalitat dels requisits exigits per aquesta convocatòria, amb la prèvia audiència de l'interessat, haurà de proposar-ne l'exclusió al rector de la Universitat i comunicar-li, així mateix, les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.
  
Contra l'exclusió de l'aspirant, es podrà interposar recurs d'alçada davant la mateixa autoritat indicada en el paràgraf anterior.
  
5. Tribunals
  
5.1. Els membres del tribunal i els seus assessors, si escau, estaran subjectes, en règim i funcionament, al que estableixen l'article 22 i següents de la Llei 30/1992, de Règim jurídic de les administracions públiques i del procediment administratiu comú, a les causes generals d'abstenció i recusació contingudes en aquesta Llei i al que preveu l'article 8 del Decret 33/1999, de 9 de març, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de la funció pública valenciana.
  
Els membres del tribunal hauran de reunir, a més, els requisits que preveu l'article 13.4 del vigent text refós de la Llei de la funció pública valenciana.
  
5.2. Amb anterioritat a la iniciació de les proves selectives, si escau, es publicarà una resolució amb el nomenament de nous membres del tribunal en substitució dels que n'hagueren perdut la condició.
  
5.3. Amb la prèvia convocatòria del president, es constituirà el tribunal, amb l'assistència del president i el secretari i la meitat, almenys, dels membres titulars o suplents.
  
5.4. Durant el procés selectiu, el tribunal resoldrà tots els dubtes que pogueren sorgir en l'aplicació d'aquestes normes, i també tot el que calga fer en els casos no previstos.
  
5.5. El tribunal podrà disposar la incorporació als seus treballs d'assessors especialistes per a les proves corresponents dels exercicis que consideren pertinents. La tasca d'aquests assessors estarà limitada a col·laborar en les respectives especialitats tècniques. La designació d'aquests assessors haurà de ser comunicada al rector de la Universitat.
  
5.6. El tribunal qualificador adoptarà les mesures necessàries, en els casos que calga, perquè els aspirants amb minusvalidesa tinguen condicions similars a la resta de participants per a fer els exercicis. En aquest sentit, caldrà establir les adaptacions possibles en temps i forma per a les persones amb discapacitats que ho sol·liciten. Si en algun moment del procés selectiu el tribunal tinguera dubtes sobre la capacitat d'un aspirant per la quota de reserva de discapacitats per a l'exercici de les activitats que habitualment duen a terme els funcionaris de l'escala a què es refereixen aquestes proves, podria demanar el corresponent dictamen dels òrgans competents de la comunitat autònoma respectiva; en aquest cas, l'aspirant podrà participar condicionalment en el procés selectiu, i la resolució definitiva sobre la seua admissió o exclusió de les proves quedarà en suspens fins a la recepció del dictamen.
  
5.7. El tribunal qualificador de les proves haurà d'adoptar les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. Seran exclosos de les proves els opositors en els fulls d'examen dels quals figuren noms, traços, marques o signes que permeten conèixer-ne la identitat.
  
5.8. Pel que fa a comunicacions i altres incidències, el tribunal tindrà la seu en el Servei de Selecció i Formació de la Universitat, en el campus de Sant Vicent del Raspeig, telèfon 222 17 17 26.
  
5.9. Els membres del tribunal percebran les gratificacions per assistència fixades pel Decret 24/1997, d'11 de febrer, del Govern valencià, sobre indemnitzacions per raó del servei i gratificacions per serveis extraordinaris (DOGV de 17 de febrer de 1997).
  
5.10. El tribunal, el nomenament del qual es publicarà en el Diari Oficial de la Generalitat Valenciana amb una antelació mínima d'un mes a la data d'inici de les proves, s'ajustarà a la composició següent:
  
Tribunal titular:
  
President: el rector de la Universitat d'Alacant o persona que delegue.
  
Dos representants de l'administració, un dels quals farà de secretari, i l'altre, de vocal.
  
Dos representants de les organitzacions sindicals representatives en la Universitat d'Alacant, que faran de vocals.
  
Tribunal suplent:
  
Tindrà la mateixa distribució i serà president la persona que designe el rector.
  
6. Desenvolupament dels exercicis
  
6.1. Els exercicis tindran lloc en les dependències de la Universitat d'Alacant, en el campus de Sant Vicent del Raspeig. El primer exercici es farà en el lloc, la data i l'hora que establisca la resolució a què es refereix la base 4.3.
  
6.2. Els aspirants seran convocats per a cada exercici en crida única. Els qui no hi compareguen seran exclosos de l'oposició, i perdran el seu dret quan es presenten en els llocs de realització de les proves si han començat o si no hi assisteixen, encara que siga per causes justificades.
  
6.3. En cada exercici, els aspirants hauran d'acreditar la seua identitat exclusivament mitjançant la presentació del DNI, passaport o permís de conduir, pel que fa als aspirants de nacionalitat espanyola. Els aspirants que no tinguen la nacionalitat espanyola hauran d'acreditar la identitat mitjançant el document original que al país del qual siguen nacionals siga expedit a aquest efecte. L'incompliment d'aquest requisit per algun dels aspirants en determinarà l'exclusió de les proves. En cap cas no seran vàlides les còpies o les fotocòpies d'aquests documents.
  
6.4. En qualsevol moment, els aspirants podran ser requerits pels membres del tribunal a acreditar la seua identitat.
  
6.5. Els aspirants hauran de seguir en tot moment les instruccions dels membres del tribunal o del personal ajudant o assessor durant la realització de les proves per a l'adequat desenvolupament d'aquestes.
  
6.6. Després de cadascuna de les proves, el tribunal farà pública, en el tauler d'anuncis de l'edifici del Rectorat d'aquesta Universitat, la llista d'aspirants que les hagen superades.
  
6.7. La publicació dels anuncis successius de celebració del segon exercici i els restants la farà el tribunal en el tauler d'anuncis de l'edifici del Rectorat i per qualssevol altres mitjans si es creu convenient per a facilitar-ne la màxima divulgació, amb quaranta-vuit hores, com a mínim, d'antelació a l'assenyalada per a iniciar aquests exercicis. Quan es tracte del mateix exercici, l'anunci de realització s'haurà de fer amb dotze hores, almenys, d'antelació.
  
7. Llista d'aprovats
  
En acabar el procés selectiu, el tribunal farà públiques en el Diari Oficial de la Generalitat Valenciana i en el tauler d'anuncis de l'edifici del Rectorat, la relació definitiva d'aspirants que han superat el procés selectiu i que seran proposats per a ser nomenats com a funcionaris, per ordre de puntuació aconseguida, obtinguda segons el que preveu la base 1.8 d'aquesta convocatòria, que en cap circumstància podrà ser superior al de places convocades.
  
8. Presentació de documents i nomenament de funcionaris
  
8.1. En el termini de 20 dies hàbils, comptadors des de l'endemà del dia en què es facen públiques les llistes definitives, els opositors hauran de presentar en el Registre General de la Universitat els documents següents:
  
a) Fotocòpia del DNI o certificat de naixement, expedit per l'organisme oficial corresponent. Els aspirants que no tinguen la nacionalitat espanyola, fotocòpia del document que n'acredite la nacionalitat i, si escau, els documents que acrediten el parentiu i el fet de viure o estar a càrrec del nacional d'un altre estat amb el qual tinguen aquest vincle. Així mateix, hauran de presentar declaració jurada o promesa d'aquest del fet que no està separat de dret del seu cònjuge i, si escau, del fet que l'aspirant viu o està a càrrec seu.
  
b) Fotocòpia compulsada del títol acadèmic exigible segons aquesta convocatòria o certificat acadèmic que acredite haver fet tots els estudis requerits per a obtenir-lo i, si escau, haver fet el pagament de taxes corresponents a l'expedició. En el cas de titulacions obtingudes a l'estranger, caldrà presentar, a més del títol corresponent, la credencial que n'acredite l'homologació.
  
c) Declaració de no haver estat separat mitjançant expedient disciplinari de qualsevol administració o càrrec públic i de no trobar-se inhabilitat penalment per a l'exercici de les funcions públiques, segons el model que figura com a annex II, apartat a. Els aspirants que no tinguen la nacionalitat espanyola, a més, hauran de fer una declaració de no estar sotmesos a sanció disciplinària o condemna penal que els impedisca, al seu estat, l'accés a la funció pública, segons el model que figura com a annex II, apartat b, d'aquesta convocatòria.
  
d) Certificat mèdic acreditatiu de no patir cap malaltia o defecte físic o psíquic que impedisca l'exercici de les funcions corresponents o reconeixement fet en el Servei de Prevenció de la Universitat d'Alacant.
  
e) Els aspirants que hagen fet valer la condició de persones amb minusvalidesa hauran de presentar el certificat de la Conselleria de Benestar Social o d'un altre òrgan competent d'altres administracions públiques que acredite aquesta condició, com també la seua capacitat per a dur a terme les tasques i funcions corresponents.
  
f) Acreditació dels coneixements de valencià que disposa l'article 9.4 del text refós de la Llei de la funció pública valenciana, que es farà aportant la declaració que figura com a annex III d'aquesta convocatòria, acompanyada, si escau, d'algun dels documents relacionats. Els qui no tinguen algun d'aquests quedaran compromesos a fer-ho en el termini de dos anys o a fer els cursos que, amb aquesta finalitat, organitzen els organismes oficials competents que també recull l'annex de referència.
  
8.2. Els qui tinguen la condició de funcionaris de carrera o de personal laboral de plantilla estaran exempts de justificar documentalment les condicions i altres requisits ja provats per a obtenir el nomenament anterior, però hauran de presentar certificat del ministeri o l'organisme de què depenguen per a acreditar aquesta condició.
  
8.3. Els qui no presenten la documentació dins el termini fixat, tret dels casos de força major, o en els casos en què de l'examen d'aquesta es deduïsca que no reuneixen algun dels requisits indicats en la base 2.1, no podran ser nomenats funcionaris i les seues actuacions quedaran anul·lades, sense perjudici de la responsabilitat en què hagueren incorregut per falsedat en la sol·licitud inicial. La plaça no ocupada per l'aspirant que incórrega en els supòsits detallats en aquesta base quedarà vacant.
  
8.4. El president del tribunal enviarà còpia certificada de la relació definitiva d'aprovats al rector de la Universitat, en la qual proposarà el nomenament dels aspirants com a funcionaris de carrera. El nomenament d'aquests com a funcionaris es farà per resolució d'aquest òrgan, que serà publicada en el Diari Oficial de la Generalitat Valenciana.
  
8.5. La presa de possessió dels aspirants aprovats es farà en el termini d'un mes, comptador des de la data de publicació del seu nomenament en el Diari Oficial de la Generalitat Valenciana.
  
9. Consulta de la pàgina web
  
Aquesta convocatòria i els actes que se'n deriven que requerisquen ser publicats podran ser consultats al web de la Universitat d'Alacant, en l'adreça: http://www.ua.es/va/normativa/empleo/oposiciones/indiceopo.html. Igualment disposaran, en el mateix lloc de referència, del tema 3 de la part I del temari.
  
10. Norma final
  
Contra la convocatòria, les seues bases i tots els actes administratius que se'n deriven, els quals esgoten la via administrativa, hom pot interposar recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptadors a partir de l'endemà de la publicació, d'acord amb el que estableixen l'article 109 de la Llei 30/1992, de 26 de novembre, de Règim jurídic de les administracions públiques i del procediment administratiu comú, l'article 22 de la Llei Orgànica 11/1983, de 25 d'agost, de Reforma universitària i l'article 46 de la Llei 29/1998, de 13 de juliol, reguladora de la jurisdicció contenciosa administrativa. Potestativament, podran interposar recurs de reposició en el termini d'un mes, comptador a partir de l'endemà de la publicació d'aquesta convocatòria, davant el rector, segons el que disposa l'article 116 de la Llei 30/1992, redactat d'acord amb la Llei 4/1999, de 13 de gener. Tot això, sense perjudici que s'utilitze qualsevol altra via que es considere oportuna.
  
Davant les actuacions del tribunal, es podrà interposar un recurs d'alçada, previst per l'article 114 de la Llei 30/1992, redactat d'acord amb la Llei 4/1999, de 13 de gener, en el termini d'un mes, comptador des de l'endemà de les publicacions o notificacions. El recurs podrà ser interposat davant l'òrgan que haja dictat l'acte que s'impugna o davant el rector com a òrgan competent per a resoldre'l.
  
Alacant, 9 de novembre de 2004.- El gerent: Rafael Carrillo Paños.
  
ANNEX I
  
Temari
  
Part I
  
Tema 1. Llei Orgànica d'Universitats. Títol preliminar (De les funcions i autonomia de les universitats), títol I (de la naturalesa, creació, reconeixement i règim jurídic de les universitats), títol IV (Del Consell de Coordinació Universitària), títol V (De l'avaluació i acreditació), títol VI (Dels ensenyaments i títols) i articles del 47 al 56, inclusivament, del títol IX (Del professorat).
  
Tema 2. Estatut de la Universitat d'Alacant, publicat en el DOGV de data 18 de maig de 2004. Títol preliminar. Títol I (capítols I, II, III, IV i VI). Títol II (articles 37, 38, 39, 45 i 46 del capítol I, capítols II, III, IV, V i VI). Títol IV (capítols I, IV, V, VI i VII). Títol V (capítol III).
  
Tema 3. Informació general relativa a la Universitat d'Alacant i normativa interna: data de creació. Centres de què disposa en l'actualitat. Titulacions oficials que s'imparteixen. Normativa interna que regula jornada de treball, vacances, permisos i llicències.
  
Tema 4. Càlcul senzill (fraccions, decimals, percentatges, regla de tres, repartiments proporcionals, equacions de primer grau). Comprensió verbal (significats, sinònims, antònims). Ortografia, ordenació alfabètica i sèries alfanumèriques.
  
Tema 5. Constitució Espanyola: títol preliminar i títol I (Dels drets i deures fonamentals).
  
Tema 6. L'Estatut d'Autonomia de la Comunitat Valenciana: títol primer (La Comunitat Valenciana) i capítol primer del títol segon (La Generalitat Valenciana).
  
Tema 7. Llei d'ús i ensenyament del valencià: títol preliminar (Principis generals), títol primer (De l'ús del valencià) i títol quart (De l'actuació dels poders públics).
  
Tema 8. La Llei 30/1992, de règim jurídic de les administracions públiques i del procediment administratiu comú. Àmbit d'aplicació i principis generals. Abstenció i recusació. Les persones interessades.
  
Tema 9. La Llei 30/1992, de règim jurídic de les administracions públiques i del procediment administratiu comú. De l'activitat de les administracions públiques. De les disposicions i els actes administratius.
  
Tema 10. La Llei 30/1992, de règim jurídic de les administracions públiques i del procediment administratiu comú. De les disposicions generals sobre els procediments administratius.
  
Tema 11. La Llei 30/1992, de règim jurídic de les administracions públiques i del procediment administratiu comú. De la revisió dels actes en via administrativa: revisió d'ofici. Recursos administratius.
  
Tema 12. Text refós de la Llei de la funció pública valenciana. El personal al servei de l'administració. De l'adquisició i pèrdua de la condició de funcionari.
  
Tema 13. Text refós de la Llei de la funció pública valenciana. De les situacions del personal funcionari de carrera.
  
Tema 14. Text refós de la Llei de la funció pública valenciana. Drets, deures i incompatibilitats del personal funcionari. De la carrera administrativa i de la formació i perfeccionament del personal funcionari de carrera.
  
Tema 15. Text refós de la Llei de la funció pública valenciana. Règim retributiu. Règim de la Seguretat Social. De la negociació col·lectiva.
  
Tema 16. Decret 33/1999, de 9 de març, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de la funció pública valenciana. Objecte i àmbits d'aplicació. Selecció del personal.
  
Tema 17. Decret 33/1999, de 9 de març, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de la funció pública valenciana. Provisió de llocs de treball.
  
Tema 18. Decret 33/1999, de 9 de març, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de la funció pública valenciana. La carrera professional. La promoció interna.
  
Tema 19. Reial Decret 33/1986, de 10 de gener, que aprova el Reglament de règim disciplinari dels funcionaris de l'administració de l'Estat: títol I (Règim disciplinari).
  
Tema 20. La Llei 53/1984, de 26 de desembre, d'incompatibilitats del personal al servei de les administracions públiques: preàmbul i capítols I, II, III, IV i V.
  
Part II
  
Tema 1. Entorn Windows XP: arxius i carpetes. Personalitzar l'equip. Tauler de control.
  
Tema 2. Office XP. Word: crear, obrir i guardar documents. Buscar arxius. Escriure i desplaçar-se pel document. Seleccionar text. Formats de text. Modificar i ordenar text. Revisar ortografia. Aspecte de la pàgina. Mètodes abreujats del teclat. Taules. Convertir formats d'arxiu. Combinació de correspondència. Gràfics i objectes de dibuix. Organitzar documents mitjançant índexs / taules de contingut.
  
Tema 3. Office XP. Excel: treballar amb euros. Crear, obrir i guardar arxius. Treballar amb llibres i fulls de càlcul. Introduir dades i seleccionar cel·les. Modificar dades del full de càlcul. Formats del full de càlcul, text, cel·les i referències. Crear fórmules / funcions (de data i hora, estadístiques, de cerca i referència, de base de dades, de text, lògiques i funcions d'informació). Auditar llibres (cerques en cel·les i de fórmules). Validar entrades de cel·les. Importació / exportació de dades d'Excel d'altres fonts / a altres fonts.
  
Tema 4. Office XP. Access: crear i treballar amb bases de dades. Crear i dissenyar taules (claus principals, índexs, relacions i integritat referencial). Importar, exportar i vincular. Buscar i ordenar dades. Consultes de selecció. Consultes d'acció: d'eliminació i d'actualització. Formularis i informes.
  
ANNEX II
  
a) DECLARACIÓ QUE HAN DE PRESENTAR TOTS ELS ASPIRANTS APROVATS
  
El/la senyor/a
  
amb domicili a
  
i document nacional d'identitat número
  
declare, a l'efecte de ser nomenat/da funcionari/ària de l'escala
  
que no he estat separat/da del servei de cap de les administracions públiques i que no em trobe inhabilitat/da penalment per a l'exercici de funcions públiques.
  
, d de 200
  
b) DECLARACIÓ QUE HAN DE PRESENTAR, A MÉS, TOTS ELS ASPIRANTS APROVATS QUE NO TINGUEN LA NACIONALITAT ESPANYOLA
  
El/la senyor/a
  
amb domicili a
  
i document nacional d'identitat número
  
declare, a l'efecte de ser nomenat/da funcionari/ària de l'escala
  
que no he estat sotmès/a a sanció disciplinària o condemna penal que impedisca, en el meu estat, l'accés a la funció pública.
  
, d de 200
  
ANNEX III
  
DECLARACIÓ D'ACREDITACIÓ DE CONEIXEMENTS DE VALENCIÀ
  
El/la senyor/a
  
amb domicili a
  
i document nacional d'identitat número
  
declare, a l'efecte de ser nomenat/da funcionari/ària de l'escala
  
- que complisc els requisits d'acreditació dels coneixements de valencià, i que puc aportar-hi:
  
- Títol de batxillerat o equivalent fet a la Comunitat Valenciana i llibre de qualificacions en què consten com a superades les assignatures de valencià.
  
- Títol de l'escola oficial d'idiomes corresponent al tercer curs de valencià.
  
- Certificat de Nivell Mitjà de la Junta Qualificadora de Coneixements del Valencià.
  
- que em compromet a acreditar els coneixements de valencià en el termini de dos anys o a fer els cursos que organitzen amb aquest fi els organismes oficials competents.
  
, d de 200